મુલુંડમાં રહેતો મયૂર લાડ આર્ટિસ્ટ છે અને તે પોતાની પત્ની, ફ્રેન્ડ અને ફ્રેન્ડની પત્ની સાથે R-મૉલની રેસ્ટોરાંમાં ડિનર માટે ગયો હતો. મધરાત બાદ અંદાજે સાડાબાર વાગ્યે તેઓ ઘરે જઈ રહ્યાં હતાં ત્યારે મયૂર અને તેના ફ્રેન્ડે નીચલા માળ પર ચાર યુવકોને સ્મોક કરતા જોયા હતા એથી તેમણે પોતાનો રસ્તો બદલી નાખ્યો હતો. એ જ સમયે અચાનક ચારમાંથી એક યુવક મયૂરની સામે આવ્યો હતો અને અમને આલ્કોહૉલિક કેમ કહ્યું એવો પ્રશ્ન કર્યો હતો. બીજો યુવક પણ પહેલા સાથે જોડાયો હતો અને દલીલો કરવા લાગ્યો હતો અને એ પછી ચારે યુવકોએ મળી બન્ને કપલ પર હુમલો કર્યો હતો. મૉલનો સિક્યૉરિટી ગાર્ડ શ્રીકાન્ત ગવઈ જે ઘટનાનો સાક્ષી છે તેણે મૅટર સૉલ્વ કરવાની કોશિશ કરી હતી, પરંતુ યુવકો હિંસક બની ગયા હોવાથી તેનું કંઈ ચાલ્યું નહોતું. એથી સિક્યૉરિટી ગાર્ડે બન્ને કપલને પોતાની કૅબિનમાં બેસવા કહ્યું હતું અને પોલીસને જાણ કરી હતી. એ દરમ્યાન યુવકોએ ભાગવાની કોશિશ કરી હતી, પરંતુ તેમાંથી એક પકડાઈ ગયો હતો અને એને આધારે અન્ય ત્રણ પણ પકડાયા હતા.